אברהם זיגמן

אברהם מאיר זיגמן (י"א בניסן ה'תש"ט, 10 באפריל 1949 – ל' בשבט ה'תשפ"ב, 31 בינואר 2022) היה מוזיקאי, יוצר, מלחין, משורר וסופר ישראלי, עורך מוזיקלי ברשת ב' וברשת ג' של קול ישראל, אספן ומשמר של הקלטות נדירות.

ביוגרפיה
זיגמן גדל בשכונת רמות רמז בחיפה לזלדה ומנחם מנדל זיגמן, למד בבית הספר הבונים ובתיכון חוגים בחיפה. כבר בילדותו הפגין כישרונות מוזיקליים ושימש כנגן כלי הקשה בתזמורת הנוער של חיפה. בנעוריו הרבה להשתתף בפעילות תנועת הנוער השומר הצעיר בשכונת מגוריו, ולהשתתף בפעילויות מוזיקליות. בהמשך הצטרף לגרעין נח"ל ולאחר מכן התקבל לשירות בלהקה צבאית. עם שחרורו מצה"ל החל בהליך חזרה בתשובה והפך לחסיד חב"ד. היה חבר קיבוץ נחשון, ולאחר מכן עבר לירושלים ושימש עורך ושדרן ברשת ב', רשת ג' ובתחנות נוספות של קול ישראל עד ליציאתו לגמלאות בסוף דצמבר 2012. בשנת 1977 נישא למרים זוננפלד בירושלים.

בל' בשבט תשפ"ב, 31 בינואר 2022, הלך לעולמו בפתאומיות ונקבר בהר הזיתים בירושלים.

 משפחתו 
זיגמן, חסיד חב"ד, היה נשוי למרים (לבית זוננפלד) והתגורר בירושלים. נולדו להם תשעה ילדים. בנו נועם זיגמן, הוא עיתונאי, שדרן ברדיו קול ברמה ועורך ראשי באתר האינטרנט "לדעת". בתו, תמר, בעלת תואר דוקטור למוזיקה מהמחלקה למוזיקולוגיה באוניברסיטה העברית, עבדה במחלקת המוזיקה של הספרייה הלאומית.

גיסיו היו המשפיע החב"די הרב ראובן דונין, ראש המועצה המקומית מיתר אהרן לוי ופרופסור צבי גרונר.

 קריירה מקצועית 
 הלחנה 
טרם גיוסו לצה"ל הצטרף לגרעין נח"ל אשר יועד לקיבוץ נחשון. בנחשון הכיר לראשונה את מירה מאיר. שיתוף הפעולה בין השניים הוליד את השירים: "גשם ראשון" (שבוצע לראשונה בפי בני אמדורסקי), "נחל נערן" וכן את שירי תקליט הילדים "אלי ודליה ביער הקסום" ("מה עושים דגים בגשם") אותו כתבה מאיר וביצעו דליה פרידלנד ואלי גורנשטיין.

זיגמן התקבל לשירות בלהקת הנח"ל יחד עם חבריו לגרעין. מחשש לפירוק הגרעין התקבלה הוראה מהנהלת השומר הצעיר לא לקבל איש מחבריו. כך התגייס בשנת 1968 לצה"ל במסלול נח"ל רגיל. בעת ששירת בהיאחזות הנח"ל שניר פגש בקצין החינוך של פיקוד מרכז יצחק (איצ'ה) גולן וזה גייסו לשירות בצוות הווי חטיבת הצנחנים ממנו הוקמה בהמשך להקת פיקוד מרכז. בין חבריו לצוות היו דודו זכאי, איתן שפירא, שמעון ספיר, אורי שבח, איריס לביא, אסתי קוסוביצקי, שלומית אהרון, גילה רונן (רוזנבלט), לואי להב, צרויה להב, יגאל גוטפריד ורוני ויטאלס. במהלך השירות בלהקה השתתף בשלישייה שכללה אותו, את דודו זכאי וגילה רונן. לאחר שחרורו של זכאי המשיך הצוות "גילה וזיגמן" להופיע. השניים הופיעו עם נעמי שמר שהציעה לכנותם "צמד הפרפרים". בשנת 1970 פגש זיגמן את שייקה אופיר אשר סיפר לו כי בנו אלעד משרת על גדת הירדן הדבר היווה השראה לשיר "אלעד ירד אל הירדן" שכתב והלחין, ואשר בוצע על ידי להקת פיקוד דרום וכן על ידי דודו זכאי. במהלך כתיבת השיר יצר זיגמן קשר עם נעמי שמר.

בשנת תשל"ב (1971) זכה שירו "שתי אחיות" (מילים: יורם טהרלב) במקום השני בפסטיבל הזמר המזרחי. את השיר ביצעה הזמרת עדנה לב.

 עורך מוזיקלי ויוצר תוכניות רדיו דוקומנטריות 
בשנת תש"ל 1970 הצטרף זיגמן למערכת קול ישראל ומאז שימש עורך תוכניות מוזיקה עבור רשת ב' ורשת ג'. בקול ישראל פגש במשורר והפזמונאי דודו ברק ואף הלחין את שירו "דרך ארץ השקד". ב-1976, במסגרת תוכנית הרדיו "ירוק ירוק" (תוכנית האם של "ניחוחי חציר"), יחד עם יגאל בוטון, ערך והפיק תקליט לזכרו של יוסף שריג, שהיכרותם המקצועית הייתה בהשתתפותם במופע, ניחוחי חציר.

במקביל לתוכנית המוזיקה שערך יצר תוכניות רדיו דוקמנטריות שונות. תוכניתו "מיתרים שמחים לגיטרה עצובה" על הרקדן הספרדי חואן דה-דיוס ייצגה את ישראל בתחרות בינלאומית לפרס אונדס על משדרי רדיו בספרד. בשנת 1980 יזם סדרת שיעורים בספר התניא שמסר הרב עדין שטיינזלץ. בעקבות שיעורים אלו יצאה לאור סדרת הספרים "ביאור תניא".

בין השנים 2001–2003 ערך והגיש את תוכנית הרדיו השבועית "הלהקות חוזרות: שירים במדים" אשר הציגה לראשונה הקלטות נדירות ובלעדיות מארכיוני קול ישראל של הלהקות הצבאיות וצוותי ההווי מאז קום המדינה ועד תום עידן הלהקות הצבאיות. התוכנית שודרה מדי יום ד' ברשת ג'. משנת 2003 החל בעריכת ובהגשת התוכנית "עוד חוזר הניגון", שבמסגרתה הציג לראשונה הקלטות נדירות של שירים עבריים מארכיון קול ישראל, ואירח באולפן ובטלפון אמנים רבים. במסגרת התוכנית הפגיש לראשונה לאחר שנות נתק רבות את שלישיית שריד ואף הביא לאיחודם בשידור, דבר שהוביל למסע הופעות של השלישייה ברחבי הארץ. בין האמנים שהתארחו בתוכנית: נורית הירש, יורם טהרלב, הפרברים, חנן יובל,, ישראל גוריון, אריק איינשטיין, ששי קשת, דודו זכאי, שלישיית שריד, ואמנים רבים נוספים. התוכנית שודרה ברשת ג' מדי יום ד' בשעות הערב. זיגמן יצא לגמלאות בסוף דצמבר 2012.

בערוץ שלו ביוטיוב ריכז חומר רב ערך והקלטות נדירות.

 כתיבת ספרים ורשימות 
בשנת 2009 ראה אור "מדרש נעמי", ספרו הראשון של זיגמן, העוסק בשירי נעמי שמר ומציג את הקשרם לתנ"ך ולמקורות היהודיים. הספר מלווה באיורים של הציירת רות צרפתי, ויצא לאור בהוצאת יד יצחק בן-צבי ובברכת משפחתה של שמר. הספר זכה לביקורות חיוביות.

בשנת 2010 פורסם ספרו השני "קו-קו". הספר שמלווה באיוריו של מישל קישקה הוא ספר ילדים וראה לאור בהוצאת הפועלים.

בשנת 2011 יצא לרדיו השיר "מקומות רגעים אנשים" שהלחין וכתב בביצוע דודו זכאי.

משנת 2019 פרסם רשימות בכותרת "עוד חוזר הניגון" באתר ynet.

ארכיונו האישי שמור במחלקת המוזיקה ובארכיון הצליל בספרייה הלאומית.

שירים שכתב או הלחין
אלעד ירד אל הירדן
ברכת האל
גשם ראשון (מילים: מירה מאיר)
דרך ארץ השקד (מילים: דודו ברק)
היונה (מילים: דליה רביקוביץ)
מדרום תפתח הטובה
מה עושים דגים בגשם (מילים: מירה מאיר)
נחל נערן (מילים: מירה מאיר)
עד שיבוא המשיח (מילים: אורי אסף)
שתי אחיות (מילים:יורם טהרלב)
זמר זהובת תלתלים
מנחת שירים (מילים: פניה ברגשטיין)
מקומות רגעים אנשים

 בין מבצעי שיריו של זיגמן 
להקת הנח"ל, להקת פיקוד הדרום, שלישיית דרך הגב, בני אמדורסקי, דודו זכאי, יזהר כהן, עדנה לב, זהבה בן, שלווה ברטי, האביבים, שושנה דמארי, בנות פסיה, וצוות הווי הנח"ל.

ספריו
מדרש נעמי בהוצאת יד יצחק בן-צבי (2009)
קו לקו בהוצאת ספרית פועלים (2010)
השיר הזה רוצה לצאת: משירי אברהם זיגמן (2019)

קישורים חיצוניים

 אתר האינטרנט הרשמי של אברהם זיגמן

 ערוץ היוטיוב של אברהם זיגמן
 , הערוץ הראשון
 , 2012
 , 2012
 , בית היוצר של אקו"ם, 2013


 לחדור דלתות סגורות, זיגמן מתראיין ל"הסיפור שלי" של חברת jem - סיון תשע"א
 כשרון מאת האלוקים, זיגמן מתראיין ל"הסיפור שלי" של חברת jem, באתר חבד אורג
 על אברהם זיגמן: ארבעים שנה של יופי ושל חסד, מתוך הבלוג אם תרצי של רוני גלבפיש, 28 בדצמבר 2012
 נדב גדליה, ריאיון עם שדרן הרדיו אברהם זיגמן, פברואר 2017
 , אוגוסט 2017







 אבי טאוב, עוד לא חזרתי, אני בדרך, קרוב אליך מס' 407
 ציפי מזר, אברהם זיגמן, חדשון בעברית קלה


הערות שוליים

קטגוריה:מלחינים ישראלים
קטגוריה:חברי צוות הווי חטיבת הצנחנים
קטגוריה:סגל קול ישראל
קטגוריה:עורכים מוזיקליים ברדיו הישראלי
קטגוריה:משתתפי תשואות ראשונות
קטגוריה:פזמונאים ישראלים
קטגוריה:בוגרי תיכון חוגים
קטגוריה:נחשון (קיבוץ): אישים
קטגוריה:בוגרי השומר הצעיר
קטגוריה:ירושלים: אישים
קטגוריה:חברי גרעיני נח"ל
קטגוריה:אמנים ישראלים שחזרו בתשובה
קטגוריה:חרדים ישראלים
קטגוריה:מוזיקאים וזמרים חסידי חב"ד
קטגוריה:סופרים ישראלים
קטגוריה:שדרני רדיו ישראלים
קטגוריה:משפחת זוננפלד
קטגוריה:משפחת שאג-צוובנר
קטגוריה:משפחת שפיצר
קטגוריה:יהודים הקבורים בהר הזיתים
קטגוריה:ישראלים שנולדו ב-1949
קטגוריה:ישראלים שנפטרו ב-2022